Vores vært havde arrangeret transport fra lufthavnen til lejligheden for os. Som aftalt, stod vores chauffør og ventede på os i lufthavnen med et tydeligt skilt med vores navn. Vi blev hentet i en pæn stor vogn og der var sørget for børnesæde til vores 2 årige søn.

Vi boede i Old Town Residence Apartments på 4. sal i juli måned 2015.

Da vi ankom til adressen stod vores vært og ventede på os. Vi modtog en yderst detaljeret og kvalificeret gennemgang af alle forhold omkring lejligheden og fik udleveret to sæt nøgler. Der var der sørget for kort over byen samt introduktion til de væsentligste turistmål. Serviceniveauet var fuldstændigt i top.

Allerede det første indtryk af lejligheden var yderst positivt og det ændrede sig ikke gennem vores ophold. Der var masser af lys i lejligheden fra store vinduer mod gaden og til trods for at den ligger på en meget befærdet gade, havde vi ingen problemer med trafikstøj.

Vi er en familie på 4 der inkluderer en søn på 12 og en søn på 2. Efter aftale, var der foretaget opredning af sengene, således at den ældste søn fik eget værelse og den mindste søn sov i egen babyseng i forældre soveværelset. Det fungerede perfekt.

Lejligheden var rigtigt pænt rengjort og indeholdt alt hvad der er behov for. Badeværelset var pænt og køkkenet indeholdt alt nødvendigt køkkengrej mv. Lejligheden havde to skønne altaner med dejlig udsigt over Prags gamle kvarter. Der var elevator i opgangen så det var intet problem at transportere klapvogn op og ned fra lejligheden.

Lejligheden ligger perfekt for stort set alle turistmål inklusive caféer og det var kun i meget begrænset omfang nødvendigt for os at bruge metro eller bus for at komme rundt.

Alt i alt er vores indtryk af lejligheden og serviceniveauet fra vores vært yderst positivt og vi kan varmt anbefale lejligheden til andre gæster.